B. Bugár, podpredseda NR SR: (2004-02-03):
M. Maxon, poslanec: Vážený pán podpredseda Národnej rady, vážený pán podpredseda vlády, vážené panie poslankyne, vážení páni poslanci, celkom úvodom môjho vystúpenia by som chcel požiadať, aby bod č. 2 a bod č. 3 spoločnej správy 466a boli vyňaté na osobitné hlasovanie. Veľmi stručne dôvody. Výbor pre financie, rozpočet a menu tieto body odporúča schváliť. V týchto bodoch sa však menia pôvodne vládou navrhované sadzby spotrebných daní. Dámy a páni, ak by sme teda mali rešpektovať vládny návrh, tak by sme nemali ísť cestou experimentov. Myslím si, že jeden dosah našich experimentov v oblasti spotrebnej dane z tabaku a tabakových výrobkov už máme za sebou. Prirodzene, že nie je to celkom len záležitosť domácej legislatívy, ale čiastočne aj záležitosť domácej legislatívy, že jediný slovenský výrobca závod Spišská Belá je v týchto chvíľach minulosťou. Prečo sa to stalo, to, samozrejme, súvisí so zmenou vlastníckych vzťahov k pôvodnej rodinnej firme RENCMA, ale súvisí to, samozrejme, potom aj s reštrukturalizáciou. A dlhodobo tu v slovenskom tabakovom trhu bol dosť intenzívny konkurenčný boj, čo je v konečnom dôsledku správne, medzi veľkými dovozcami a slovenským výrobcom. Treba povedať, že v ostatnom období tá legislatíva bola naozaj smerovaná skôr v prospech dovozcov ako k slovenským producentom. Dnes už teda len môžeme konštatovať, že jediný závod na Spiši, konkrétne v Spišskej Belej, ktorý mal viac ako 300 pracovníkov, dnes už je minulosťou a celé tieto výrobné kapacity presúva firma Slovak International Tabak, resp. teda jej majitelia, do Poľskej republiky. Takže, dámy a páni, ak máme postupovať v súlade s vládnym návrhom, tak prosím body č. 2 a 3 na osobitné hlasovanie, samozrejme, s návrhom tieto body neschváliť. Dovoľte mi, aby som predložil môj pozmeňujúci návrh v dvoch bodoch, ale, samozrejme, prosím, aby sa hlasovalo o tomto spoločne. K § 19 ods. 10 písm. c), na koniec ustanovenia vložiť slová: „alebo poisťovňu, ak je daň zabezpečená poistnou zmluvou“. A pod druhé. K § 20 ods. 4 vložiť nové písmeno c), ktoré znie: „c) poistenie zábezpeky poisťovňou. Poistenie colný úrad neprijme, ak poistná zmluva obsahuje výhrady a výluky.“. Je to teda analogický návrh ako v tých predchádzajúcich zákonoch, len vždy sa to teda týka iných paragrafov a iných odsekov, takže aj v súlade s rokovacím poriadkom tento návrh je potrebné, aby som predniesol. Pri tejto príležitosti by som chcel poznamenať, že, pán minister, mňa naozaj mrzí, s akou ľahkosťou takýto technický návrh zamietnete. V tejto chvíli aj sám som na rozpakoch, či tento návrh podávať, pretože by bolo absolútne neharmonické, ak by sme, teda tento inštitút colnej zábezpeky prostredníctvom poistnej zmluvy už nemôžeme uplatniť pri spotrebnej dani z piva, už nemôžeme uplatniť pri spotrebnej dani z minerálnych olejov. Napriek tomu sa uchádzam o vašu priazeň a podporu tohto návrhu. Len by som teda chcel ilustrovať, že možnože tí odborníci, ktorí v tejto problematike pracujú, si naozaj vybrali nesprávneho adresáta. Možnože keby niekto z kolegov vládnej koalície tento návrh predložil, tak by ste možno zvažovali medzi týmto a týmto. Pretože, ešte raz opakujem, je to len technické rozšírenie možnosti colnej zábezpeky a chcel by som teda v každom prípade všetkých ubezpečiť, že ani správcovi dane, ani nikomu inému to nespôsobí vôbec žiadne technické problémy, aby sa tento inštitút mohol uplatniť. Takže prosím vás o podporu tohto návrhu. Celkom záverom by som chcel ešte uviesť, tie dve minúty mi určite budú na to stačiť. Na rozdiel od výboru pre financie, rozpočet a menu my sme sa tej oblasti spotrebných daní, pretože ony sa bezprostredne potom dotýkajú producentov a obchodníkov, venovali veľmi dôkladne, a preto teda výbor prijal aj niektoré doplňujúce uznesenia. Pri tejto príležitosti by som chcel zdôrazniť, že sa ukázalo ako objektívne správnym krokom, že správcom týchto daní sú colné úrady. A pri tejto príležitosti by som naozaj chcel, pán minister, vám poďakovať za to úsilie v oblasti colnej správy, v ktorej sa vyvíja v súvislosti s pašovaním nelegálneho tovaru, v tomto prípade cigariet. Boli sme svedkami niektorých veľkých záťahov. Myslím si, že to jednak potvrdzuje to, že je dobré, že správcom tejto dane sú colné úrady, a potvrdzuje to aj tú skutočnosť, na ktorú sme poukazovali, že colné úrady vedia v oblasti správy daní efektívnejšie, predovšetkým v oblasti dane z liehu, dane z tabaku a tabakových výrobkov, minerálnych olejov a v konečnom dôsledku aj iných spotrebných daní, omnoho efektívnejšie pracovať. Napriek tomu náš výbor pre pôdohospodárstvo, pán minister, prijal uznesenie, kde sme požiadali vládu Slovenskej republiky, aby predložila Národnej rade Slovenskej republiky analýzu vývoja trhu s nelegálnymi výrobkami – a mám na mysli predovšetkým z tabaku a tabakových výrobkov. Ja by som, dámy a páni, vás chcel poprosiť, aby ste boli takí láskaví a to uznesenie, ktoré prijal výbor vo väzbe k tejto analýze a k návrhom na riešenie, aby Národná rada Slovenskej republiky potvrdila. Takže v tejto chvíli sa, pán spravodajca, uchádzam ešte o odsúhlasenie uznesenia, v ktorom by vláda predložila Národnej rade Slovenskej republiky analýzu vývoja trhu s nelegálnymi výrobkami (tabak a tabakové výrobky) a predložila návrhy na riešenie. Ďakujem pekne za vašu pozornosť. Skončil som.